Smernica Rady 2001/41/ES
z 19. januára 2001,
ktorou sa mení a dopĺňa šiesta smernica (77/388//EHS) o spoločnom systéme dane z pridanej hodnoty, pokiaľ ide o dĺžku obdobia, počas ktorého sa má používať minimálna štandardná sadzba
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 93,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže:
(1) článok 12 (3) a) šiestej smernice Rady (77/388/EHS) zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný vymeriavací základ [3], ďalej len šiesta smernica o DPH, určuje, že Rada musí rozhodnúť o výške štandardnej sadzby použiteľnej po 31. decembri 2000;
(2) hoci štandardná sadzba dane z pridanej hodnoty, ktorá v súčasnosti platí v jednotlivých členských krajinách, v spojení s mechanizmom prechodného systému, zabezpečovala prijateľnú úroveň fungovania tohto systému, je potrebné zabrániť tomu, aby rastúca divergencia v štandardných sadzbách DPH používaných členskými štátmi viedla k štrukturálnym disproporciám v spoločenstve a k narušeniu hospodárskej súťaže v niektorých sektoroch činnosti, aspoň v období implementácie novej stratégie DPH, s cieľom zjednodušiť a modernizovať existujúcu legislatívu spoločenstva o DPH, ako je uvedené v správe Komisie zo 7. júna 2000;
(3) preto je vhodné zachovať súčasnú minimálnu štandardnú sadzbu 15 % počas ďalšieho obdobia, ktoré je dosť dlhé na to, aby umožnilo implementáciu stratégie zjednodušovania a modernizácie,
PRIJALA TÚTO SMERNICU:
Článok 1
"3. a) Štandardnú sadzbu dane z pridanej hodnoty určí každý členský štát ako percento zdaniteľnej čiastky a bude rovnaká pre dodávky tovarov a pre dodávky služieb. Od 1. januára 2001 do 31. decembra 2005 toto percento nesmie byť nižšie ako 15 %.
Na návrh Komisie a po konzultácii s Európskym parlamentom a Hospodárskym a sociálnym výborom Rada jednomyseľne rozhodne o výške štandardnej sadzby, ktorá sa bude používať po 31. decembri 2005."
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. januára 2001. Bezodkladne o tom budú informovať Komisiu.
Keď členské štáty prijmú tieto opatrenia, budú obsahovať odkaz na túto smernicu alebo budú sprevádzané týmto odkazom pri príležitosti ich oficiálneho uverejnenia. Metódy, akými sa tento odkaz urobí, určia členské štáty.
2. Členské štáty oznámia Komisii text ustanovení vnútroštátnych predpisov, ktoré prijmú v oblasti, na ktorú sa vzťahuje táto smernica.
Článok 3
Táto smernica nadobúda účinnosť tretí deň odo dňa jej uverejnenia v Úradnom vestníku Európskych spoločenstiev.
Bude sa uplatňovať od 1. januára 2001.
Článok 4
Táto smernica je adresovaná členským štátom.
V Bruseli 19. januára 2001